Boekoorsig: Lekker & goedLekker & goed: Heerlike kos propvol heilsaamheid deur Carmen Niehaus word deur Penguin Random House gepubliseer. Beverley Dodd is die uitgewer. Carmen Niehaus onderskryf ’n gesonde lewenswyse. Dit is vir haar belangrik om alledaagse kos gesond aan te bied sonder om smaak of geur in te boet. Haar passie is om deursnee-Suid-Afrikaners touwys te maak om gesonder te kook. Lekker & goed gaan oor ’n Mediterreense eetstyl en sluit laekoolhidraat-, glutenvrye en vegetariese resepte in wat vars en onverwerkte produkte bevat. Hierdie lekkereetboek is tjokkenblok vol gesondheidsinligting en nuwe, toegeligte kookswyses. Dit is deur ’n dieetkundige goedgekeur. Jy en jou gesin kan heerlik aan die geregte smul sonder om skuldig te voel. Met Lekker & goed wil Niehaus “eens en vir altyd die juk afgooi wat gesonder kos nou al so lank dra as sou dit geurloos, nie lekker nie of selfs duur wees”. David Briers was vir die treffende fotografie verantwoordelik. Dit is veral die besonderse rekwisiete wat aandag trek. Niehaus skryf dat wanneer sy deur die kosfoto’s blaai, dit mooi herinneringe terugbring – “’n geroeste plaatjie wat ek in die middel van die Namibwoestyn opgetel het, doen diens as skinkbord; ’n Xhosa-mandjie wat ek by ’n vrou langs die pad gekoop het wat my vertel het die mandjie het haar ma nog spesiaal vir haar geweef; die messegoed wat my skoonma se trougeskenk was; poedingbakkies uit my Ouma Carmen se huis, ’n hout-eierkelkie uit Praag waar ek die mooiste sneeuval beleef het en die lappe en glaskapplanke wat deel van my Carmen Niehaus-reeks vorm wat ek saam met Swier uitgebring het … (7). Lekker & goed beslaan 144 bladsye en 10 hoofstukke getiteld “Voedingswaarde van kos”, “Room van die room”, “Eiers by dosyne”, “Grane vol goedheid”, “Superplantkosse”, “Eet jou groente”, “Smul aan neute en sade”, “Gesogte vleiskosse”, “Vars uit die see” en “Stroopsoet”. Ek het veral die hoofstuk oor kosvoedingswaarde baie insiggewende en leersaam gevind. Niehaus lig die leser in oor die voedingswaarde van groente en vrugte, suiker, volgrane en vesels, klappermeel, proteïene, vette en suiwel. Hier is die hoofstuktitels met drie voorbeelde van resepte by elk: Meer oor die skrywer: Carmen Niehaus was vir langer as drie dekades die kosredakteur van Huisgenoot en YOU. Sy het onder meer die uiters gewilde kookboekreeks, Wenresepte, geskryf. Daarbenewens het sy meer as 20 kookboeke en veel meer kostydskrifte gepen. Sy bied ook die TV-reeks Jy het ’n wenresep op VIA aan en hou haar graag besig met resepontwikkeling, kosstilering, kookklasse, kospraatjies, demonstrasies en die maak van kosvideo’s. Ek geniet nie net Niehaus se resepte en vertellinge in Lekker & goed nie, die inhoud is ook werklik leersaam. Skaf gerus jou kopie van Lekker & goed: Heerlike kos propvol heilsaamheid hier aan.